Inden den officielle start på deres turné ved Den Tilsandede Kirke, gav Verdensballetten en lille særforestilling. For Verdensballetten får en donation af Melsen Fonden, og en del af den er øremærket til, at plejehjemsbeboere også kan opleve forestillingen. - Det tænkte jeg, ville være skønt, men jeg tror ikke forholdene er så gode til folk i kørestole eller med rollator, siger Jens-Christian Wandt, som er leder af Verdensballetten. Den officielle premiere er nemlig ved Den Tilsandede Kirke. Men derfor skal plejehjemsbeboerne ikke snydes. - Jeg synes på en eller anden måde, at der også er en forpligtelse i det, når vi kommer til Skagen med noget stort kunst. At vi så også præsenterer det for folk, som ikke kan komme til os, at vi så kommer til dem, understreger Jens Christian Wandt. En mindeværdig oplevelse Allerede da beskeden om det fine besøg kom, begyndte plejehjemsbeboerne at glæde sig. Nogle skulle endda en tur forbi frisøren før. - Dem, der kan forstå og huske det, har glædet sig sådan, til at det skulle ske. Og det er jo noget, de pårørende har snakket med deres beboere om – det her flotte arrangement, som er sat i værk, fortæller Camilla Muhlig, som er social- og sundhedsassistent på Ankermedet Plejecenter. En af de plejehjemsbeboere, der især har glædet sig til at opleve forestillingen, er Oli Sylov. - Den har jeg set frem til. Nu bor jeg herude, og det er jo begrænset, hvor meget der sker, selvom vi har det godt, siger han. Siden 2008 har Verdensballetten optrådt ved Den Tilsandede Kirke, men det er første gang, at Skagens plejehjemsbeboere også får mulighed for at opleve en del af forestillingen. I hvert fald en halv times udpluk af operasang, ballet og smuk musik på violin og klaver af de fire artister, som var med på besøg på plejecenteret. Forestillingen skulle være foregået ude i gårdhaven, men vejrguderne var ikke helt enig i planerne, så derfor måtte artister og plejehjemsbeboere rykkes indenfor i tørvejr. Men det gjorde skam ikke noget ved oplevelsen. - Det var flot, meget flot. Nu har jeg også set det ved Den Tilsandede Kirke nogle gange. Det er jo fantastisk med de kulisser, siger Oli Sylov. En anderledes forestilling Mens der både var tårer i øjnene hos nogle af beboerne, så rørte forestillingen også artisterne fra Verdensballetten. - Den her forestilling er måske den mest rørende af de forestillinger, vi har lavet indtil nu, fordi vi kan se, hvordan det også rører de mennesker, som sidder i rummet og måske endda vækker minder, siger Jens-Christian Wandt. Og Camilla Muhlig er da heller ikke i tvivl om, at mandagens særlige oplevelse kommer til at få en stor betydning hos beboerne. - Det kan være noget, vi kan snakke om i lang tid efter. Vi kan minde beboerne om den her store oplevelse, der har været, og det har været et stort arrangement, så det vil også være noget, beboerne kan huske langt hen ad vejen, siger hun. Se indslaget om plejehjemmets fornemme oplevelse herunder.
Plejehjemsbeboere på de tre plejecentre i Skagen blev mandag forkælet med champagne, kransekage og en helt særlig oplevelse.